Vedeta fotbalului francez Kylian Mbappe a declarat vineri, într-un videoclip pe platforma de socializare X, că va părăsi Paris Saint-Germain și își va încheia ”aventura” cu acest club în câteva săptămâni.
"Acesta este ultimul meu an la Paris Saint-Germain. Nu voi rămâne, îmi voi încheia aventura peste câteva săptămâni. Voi juca ultimul meu meci pe Parc des Princes în această duminică", a declarat jucătorul de 25 de ani în discursul său video, potrivit Reuters.
Presa a speculat de mai mult timp că Mbappe se va muta la Real Madrid. Jucătorul nu a menționat însă Realul în videoclipul său, dar a confirmat că va părăsi Franța.
"Este greu. Nu am crezut că va fi atât de greu cum a fost să anunț acest lucru, să îmi părăsesc țara, Ligue 1. Dar cred că aveam nevoie de acest lucru, de o nouă provocare după acest an", a spus Mbappe.
(sursa: Mediafax)